Калядаванне — традыцыя з язычніцкімі каранямі. Увечары група сялян (часам дзяўчат, хлопцаў, дзяцей) апраналася ў жывёл (Казу, Тура, Бусла, Зайца), у розных дзіўных чароўных істот (Дзеда, Бабу, Цыгана, Чорта) і хадзілі па вёсцы або ехалі на возе. Яны спыняліся ля кожнага двара, і кожны гаспадар павінны быў запрасіць іх сабе ў хату, інакш, верылі сяляне, на будучы год шчасця і дабрабыту не будзе. Калядоўнікі спявалі, танцавалі, гралі на дудзе і бубне, ладзілі імправізаваныя сцэны. Пад канец выступлення яны ў форме песні ці вершаванага звароту жадалі гаспадарам багацця, здароўя, сямейнага ладу. Прыводзім адзін з традыцыйных тэкстаў. Май усяго даволі, 
А бяды ніколі! 
Стары год канчаем, 
Новы зачынаем: 
З ранняй вясною, 
З буйнай травою, 
З збожжам каласістым, 
З зярном ядраністым…
і ў форме вясёлай песні ці вершаванага звароту патрабавалі ўзнагароды за сваё выступленне. 
Добры вечар, гаспадару! 
Вынесь жа нам каўбас пару. 
Ой, пахадзі каля печкі, 
Пашукай жа нам перапечкі. 
Ой, пахадзі каля кваскі, 
Пашукай жа нам каўбаскі. 
Вынесь жа сала, не скупіся, 
Каб твой ячмень урадзіўся, 
Каб нажалі сто коп жыта, 
Каб уся сям'я была сыта… 
— [3].
Гаспадар выносіў калядоўнікам хлеб, сала, мяса, садавіну, каўбасы, бліны. Усё гэта калядоўшчыкі складалі ў торбу, якая ад двара да двара рабілася ўсё цяжэйшай. На развітанне яны жадалі гаспадару шчасця, багацця, каб сыны жаніліся і дачкі замуж выходзілі. І ішлі далей па вёсцы. Калі ў гурце быў персанаж-Каза, то сігналам несці пачастунак бый момант, калі Каза падала на падлогу і быццам «памірала». Гэта азначала вялікае няшчасце: значыць, не будзе ўраджаю і дабрабыту. Трэба ажывіць казу: прынесці пачастункаў. І калядоўшчыкі спявалі адпаведныя песні. Прыводзім адну з іх: 
Гаспадар ідзе, 
Кілбасу нясе, 
Сем кускоў сала, 
Штоб каза ўстала. 
Паўмеркі жыта, 
Штоб каза была сыта 
Паўмеркі аўса, 
Штоб каза расла. 
— [3].
На Палессі хадзілі калядаваць са «звяздой» — зоркай на кіі. Зорку абцягвалі белай тканінай, у сярэдзіне гарэла знічка. 
На Беларусі калядоўшчыкаў звалі па-рознаму: «каляднікі», «звездары», «шчадраванцы», «шчодры», «цары», «конікі, цыганы», «шчадруючыя госці», «кабылу водзяць», «каза ходзіць». Прыходу калядоўшчыкаў сяляне чакалі з нецярпеннем. У народзе казалі: «Каляды прыйдзе — добры год будзе», «Калядоўшчыкі ў хату шчасце нясуць», «Чыю хату каза міне, там цэлы год нялюдскае жыццё будзе». 
Абрадавыя тэксты называюць калядоўшчыкаў ’’ад Бога прысланымі", «гасцямі з далёкага краю, з-пад самага Раю». Калядныя персанажы сімвалізуюць гасцей з «таго» свету, з замагілля, якія ў святочны час ходзяць па зямлі, нясуць ад Бога дабрабыт і размяркоўваюць яго паміж людзьмі. Каб атрымаць сваю долю будучага дабрабыта, трэба адарыць калядоўшчыкаў. Большасць калядных персанажаў мае старажытныя, язычніцкія карані. Прыводзім дадзеныя Студэнцкага этнаграфічнага таварыства. 
Дзед
Галоўным персанажам-калядоўшчыкам быў вельмі старажытны вобраз — Дзед. Ён сімвалізуе памерлых продкаў, «дзядоў». Аблічча старца ў фальклоры мае і Бог, якія вандруе па зямлі, узнагароджвае і карае людзей. Найчасцей менавіта Дзед водзіць казу. У песнях нават сустракаюцца такія радкі: «…Пабойся, козачка, // Старога дзеда // З сівой барадой, // Ён табе згубя, // Шкуру злупя, // Дуду пашые…». Магчыма, гэта ўспамін аб старажытнай традыцыі, калі казу прыносілі ў ахвяру. 
Да маскі Дзеда абавязкова прымацоўвалі доўгую бараду, якая сімвалізавала багацце і ўрадлівасць. Сувязь барады і ўраджаю падказвае нават назва апошняга жнівеньскага снапа — «Дзедава барада», або «Богава барада». Разам з Дзедам часта ходзіць яго парны персанаж — Баба. Цікава, але ў даўніну Дзед часта выступаў як эратычны персанаж. Ён мог прычапляць да пояса вялікую моркву, якая азначала мужчынскі орган. Адметны факт, што вясною, у пачатку Масленіцы на поўначы Беларусі існаваў абрад «Пахаванне Дзеда», калі сяляне сімвалічна адпявалі і закопвалі ляльку ў выглядзе старога барадатага мужыка, з морквай, прычэпленай да пояса. Магчыма, у абодвух выпадках гаворка ідзе пра нейкага старажытнага язычніцкага персанажа — бога ўраджаю ці першапродка. 
Баба
Як і Дзед, увасабляе памерлых продкаў. У беларускім народны календары ёсць як святочныя дні «Дзяды», так і святочныя дні «Бабы». Як і Дзед, апраналася ў старое адзенне, што падкрэслівага яе «іншасветнае» паходжанне. На поўначы Беларусі пасля Калядаў, у апошнія дні масленіцы, ладзіўся абрад «Пахаванне Бабы», на які жартоўна аплаквалі, адпявалі і хавалі ў снег ляльку ў выглядзе жанчыны. 
Каза
Увасабляе дабрабыт, урадлівасць, багацце. Сімвалізуе смерць і адраджэнне прыроды. Ролю Казы выконваў чалавек ў масцы, у вывернутым кажуху, або пудзіла казы, яе набітая сенам скура, канструкцыя з дрэва ў выглядзе жывёліны ці нават чэрап казы на кіёчку. Часам Казу мог замяняць персанаж Авечкі ці Барана. 
У старажытнасці балты і славяне прыносілі коз у ахвяры. Нават у калядных абрадах захаваўся эпізод смерці (або забойства) казы. 
Таксама Казой у народзе звалі зорку сузор'я Капэла, — самую высокую і яскравую зорку на калядным небе. Адзін этнаграфічны запіс сведчыць, што з'яўленне на небе зоркі Казы было знакам пачатку Куцці (каляднай вячэры). На Мазыршчыне калядную вячэру нават звалі «Куцця святога козліка». У беларускім калядных песнях ёсць эпізод, дзе каза з казлянятамі ратуюцца ад воўка і ўзбіраюцца на высокае дрэва (гэта значыць, на неба). Паводле Д. Свяцкага, беларусы называлі казлянятамі згуртаванне зорак, сёння вядомае як Пляяды, а воўка сімвалізаваў Месяц. Блізу зімовага сонцастаянна Месяц на кароткі час закрывае сабою Пляяды («Воўк з'ядае казлянятаў»), а пасля зноў адкрывае (казляняты адраджаюцца). Сувязь Казы з ураджаямі падкрэсліваецца і ў калядных песнях: 
…Дзе каза ходзіць, 
Там жыта родзіць, 
Дзе каза хвастом, 
Там жыта кустом, 
Дзе каза нагой, 
Там жыта капой, 
Дзе каза рогам, 
Там жыта стогам! 
— [3].
Цікава, што ў жніўні існаваў звычай пакідаць нязжатымі ў полі некалькі каласкоў «казе на бараду». У іншых мясцінах некалькі нязжатую купачку каласкоў звалі «казёл». 
Мядзведзь
Ролю Мядзведзя выконваў чалавек з вывернутым кажухом, у масцы. Часта нехта з калядоўшчыкаў вадзіў яго на ланцугу. Мядзведзь весяліў гаспадароў, рабіў розныя жартаўлівыя дзеянні. Ён сімвалізаваў здароўе, багацце, плоднасць і сілу. Адначасова ён увасабляе дзікую прыроду, з якою трэба пасябраваць, дамовіцца, каб яна была прыхільнай. Вобраз Мядзведзя фігурырые і на свяце Дажынкі, якое адзначалася ў канцы лета. Сяляне запрашалі лясных звяроў (у тым ліку Мядзведзя) на поле са збожжам. 
Тур, Карова, Бык
Персанаж-Тур суправаджаў калядоўшчыкаў на Палессі, у іншых раёнах яго замянялі Карова ці Бык. Гэты вобраз стварала маска, да якой часта прымацоўваліся сапраўдныя рогі. Тур звязаны з вобразам бога Вялеса. Апошні быў адначасова і богам жывёлагадоўлі, і богам зімы. Таксама Тур мог быць сімвалам раніцы, світанку, свята, якое прыходзіла пасля зімовага сонцастаяння, калі дзень пачынаў расці, а ночы — карацець. Бык увасабляе святло нават у загадках: «Белы бык у акно тык» (дзень), «Сівы бык у вакенца шмык» (світанне). 
Бусел
Акрамя персанажаў-жывёл былі і персанажы-птушкі, найчасцей — Бусел. Сустракаўся таксама і Жораў. Касцюм рабіўся такім чынам: майстравалі галаву бусла з чырвонай дзюбай, прымацоўвалі яе на палку. Чалавек насіў яе над сабою ўверсе, як галаву на шыі, а сам хаваўся пад белай прасцінай. Бусел танцаваў, дзёўб прысутных (пад усеагульны смех), заглядваў у гаршкі з ежай. У аварбоўцы касцюмы дамініравалі 3 колеры — белы, чырвоны і чорны. Нэта наогул старажытныя колераварая трыяда беларускай народнай вопраткі, і яна мела глыбокі сімвалічны сэнс. 
Сам бусел сімвалізаваў вышэйшы свет. Гэты быў пасланец Неба, Бога. Ён адказваў за нябесныя стыхіі, найперш за вецер. Ёсць дзве падобныя народныя казкі, у якіх дзед атрымлівае чароўны прадмет, якія заўсёды прыносіў яму ежу. У першым варыянце казкі прадмет (торбачку) дае бусел, у другім — вецер. Абодва персанажа, відаць, успрымаюцца як роўназначныя: яны належаць да нябеснай стыхіі і прыносяць дабрабыт. 
Воўк
На Гродзеншчыне, Віцебшчыне і на Палессі рабілі на каляды маску Ваўка. Гэты персанаж любіў красці дзяўчын, таму апошніх ад яго хавалі. Сам ён сядзеў за спінамі іншых калядоўшчыкаў і сачыў, дзе б гэта скрасці дзяўчыну. Часам ён сапраўды выкрадаў дзеўку (жартоўна, канечне). Хлопцы гналіся за ім, аднімалі дзяўчыну ці выкуплял ў Воўка. А потым як бы «праганялі» яго з вёскі, «што, мол, у нас хлопцы свае ёсць, і дзевак нашых не забірай». Цікава, што ў народных казках воўк таксама часам дапамагае герою скрасці нявесту. Ёсць і народная балада, дзе воўк перамог у спаборніцтве за руку каралеўны і пацягнуў яе ў сваё логавішча. 
Заяц
Рэдкі персанаж у калядным гурце. Наогул гэты звер лічыўся негатыўным, ён прыносіў няшчасце. У час каляднага дзеяння за ім мог ганяцца іншы персанаж — Воўк. Заяц ратаваўся ад яго і паўсюль хаваўся. 
Дзяцел
Персанаж Дзяцел быў падобны на Бусла. Калядоўшчык хаваўся ў выварачанай шубе, з якой высоўкаў палку з загнутым канцом («дзюбу») і стукаў ёю па сценках. 
Чорт
Касцюм Чорта адпавядаў народнаму ўяўленню пра гэтага персанажа: калматы, чорны, з рагамі і казлінай барадою. Калі Дзед увасабаляў Бога, то Чорт мог быць яго антытэзай. Цікава, але большасць калядных персанажаў у фальлоры і паданнях звязана з Чортам: казу і воўка, паводле падання, стварыў не Бог, а Чорт. А конь узнік таму, што бог ператварыў у яго самога Чорта. 
Смерць
Персанаж часта сустракаўся на Магілёўшчыне. Чалавека накрывалі белымі просцінамі, давалі ў рукі драўляную касу. Смерць ганялася за прысутнымі, а яны ўцякалі з крыкам «Смерць прыйшла!». У Давыд-Гадарку калдоўшчык-Смерць апранаў белы балахон, парык, калпак, белыя пальчаткі і белыя бахілы. 
Поп
Звычайна гэта парадыйны персанаж, часам паўставаў у негатыўна-камічным святле. Стаўленне да святароў у народзе было неадназначным. З аднаго боку, яны ўспрымаліся як пасярэднікі паміж Богам і людзьмі, як лекары ад хваробаў. З іншага боку лічылася, быццам поп мае «урочлівае вока», можа навесці на чалавеку няшчасці і хваробы. У народнай свядомасці гэта набліжала святара да чарадзея. 
Салдат
Цікава, але і салдат у фальклоры ўспрымаўся як госць з Іншасвету, з замагіля, «чужынец», блізкі да нячыстай сілы, уладар таемных ведаў. Персанаж з'явіўся ў беларускай традыцыі пасля далучэння да Расійскай Імперыі. Тады была ўведзеная рэкруцкая павіннасць, якой раней на Беларусі не было. Маладых хлопцаў на 25 год забіралі ў войска, адрывалі ад родных мясцін, пазбаўлялі магчымасці стварыць сям'ю. Гэта ўспрымалася як смерць у сацыяльным плане. Таму ў казках і фальклоры салдат быў як бы чалавекам з «таго» свету. 
Тры каралі
У каталіцкіх рэгіёнах Беларусі калядная абраднасць захавала менш старажытных, язычніцкіх элементаў, чым у праваслаўных. Касцёл быў меней цярпімым да народнай абраднасці, чым царква. У каталіцкіх вёсках былі распаўсюджаныя персанажы «Трох каралёў». Паводле традыцыі, калі нарадзіўся Іісус Хрыстос, да яго прыйшлі тры каралі з далёкіх усходніх краін, каб пабачыць новага Цара Іўдзейскага. Ад 6 студзеня да свята Грамніцы (2 лютага) мужчыны ці хлопчыкі апраналі чырвонае адзенне, макеты карон і хадзілі па хатах з песнямі: 
Мы тры каралі, 
Ідзём да вас, 
Шчасця, здароўя нясём, 
З края света ідзём, 
У Віфліем, у шалаш 


Падрыхтоўка да свята.
1.Трэба вырабіць Калядную Зорку, маскі калядных персанажаў : Казы, Мядзведзя, Кабылы, Цыгана і іншых.
2.Развучыць калядныя песні.
3.Распрацаваць сцэнарый свята, размеркаваць ролі і развучыць іх.
4.Развучыць ці паўтарыць гульні: "Баяры", "Цяцерка", "Явар", 
танцы:"Юрачка","Падыспань","Кракавяк" і іншых.
Дзеючыя асобы:
Пачынальнік, Цыганкі, Каза, Спеўны гурт, Павадыр казы, Звезданоша з каляднаю зоркаю, Мядзведзь, Павадыр Мядзведзя, Цыган, Кабыла
Калядаванне
Ідучы па вуліцы калядоўшчыкі спяваюць:
"На двары чорна хмара ўецца", 
"Ой дзе ж мы ходзім",
а зайшоўшы на двор:
"Добры вечар таму, хто ў гэтым даму".
Калі нехта з гаспадароў выходзіць на ганак, уперад выходзіць Пачынальнік.
Пачынальнік: Добры вечар таму, хто ў гэтым даму! А ці рады вы нам?
Гаспадар: Рады, рады! 
Пачынальнік: То і вы нам да парады! Дазволіш, гаспадар, Каляду заспяваці ці так Калядзе даці?
Гаспадар: Хачу, каб заспявалі!
Звезданоша:
А ўчора з вячора засвяціла зора,
А Божая Маці сына нарадзіла,
Мы прыйшлі, каб павіншаваць вас з Божым Нараджэннем.
Спяваюць кант "Неба і зямля"
Павадыр Казы : 
Мы не самі ідзём, 
Казу з сабой вядзём.
Ідзём з далёкага краю, 
З-пад самага раю.
Ну-ка, козачка, паскачы,
Гаспадарам на новае лета,
На добры ураджай!
Гучыць песня "Го-го-го, каза".
Каза скача, потым валіцца на падлогу і прыкідваецца мёртвай.
Павадыр Казы: Стамілася наша козачка з далёкай дарогі, упала, прапала.Трэба даць ёй на кожны ражок піражок, а на хвасток сала шматок. 
Гаспадар ідзе за пачастункам калядоўшчыкам, а яны
Cпяваюць песню "На нова лета радзі , Божа, жыта"
Гаспадар прыходзіць з пачастункам.
Павадыр казы:
Устань, козанька, расхадзіся, нашаму гаспадару нізка пакланіся.
Пакланіся ўсім: і старым, і маладым,
Закладай свае рогі, падбірай свае ногі.
З гэтай хаты выхадзі, бяду-гора вынасі.
Каза падымаецца і кланяецца.
Павадыр Мядзведзя:
Мы не самі ідзём,
Мядзведзя з сабой вядзём.
Мядзьведзь у нас вучоны,
Кіем ахрышчоны.
Вучыўся ў Смаргонскай Акадэміі
Ведае многія навукі,
Паказвае цікавыя штукі.
-Ну, Мішка, пакажы, як сын гаспадароў у школу збіраецца.
-А як сусед з працы вяртаецца?
-Як гаспадынька мужа сустракае?
-Як гаспадыня да калядаў рыхтуецца?
-Што гаспадыня робіць, калі гаспадар з хаты сыходзіць?
-Як гаспадар дровы коле?
-А як сусед да гаспадыні заляцаецца? 
Мішка ўсё паказвае жэстамі.
Павадыр Мядзведзя: Ну, малайчына Мішка, гаспадарам пакланіся.
Мядзведзь кланяецца .
Пачынальнік: Мы ведаем, што ў нашага гаспадара сынок - разумнік ёсць.
Зараз мы праспяваем для яго песню .
Спяваюць песню "Бегла старожа з чыстага поля".
Пачынальнік: 
Ведаем мы, што ў пана гаспадара дачушка ёсць,
А прыгажунька , нібы каліна красная.
Выйдзі, павярніся, нам, калядоўшчыкам, пакланіся.
Выходзіць дачка. 
Cпяваюць песню "Ой чыя то дачка".
Пачынальнік:
Табе, прыгажунечка, песня спета.
Песня спета ды насупраць лета,
Каб вялікая расла, ды замуж пайшла,
Бацьку з маткай вяселлем страсла .
Выходзіць Цыган з Кабылаю.
Цыган:
Я таксама не адзін хаджу,
Кабылу з сабой ваджу.
Кабыла мая зусім маладая,
Аж тры зубы ў роце мае,
Як пачуе ў хаце сала,
Пачынае іржаць, як дурная. 
Цыган: Ну, ці ёсць у гэтай хаце сала?
Кабыла іржэ.
Цыган :
Гаспадар, купі маю кабылу.
Гаспадар:
А што яна рабіць умее?
Цыган: Ой, ды яна ўсё робіць.
Можа ваду піць,
Можа са мною ў госці хадзіць,
Можа сена есці,
Можа са мною песні пеці.
Cпяваюць песню "Юрачку".
Цыган з Кабылаю танчаць.
Гаспадар: Добра, купляю тваю Кабылу.
Цыган: Ну вось, Манечка, прадаў я цябе.
Кабыла б'е Цыгана. Цыган уцякае ад Кабылы:
Ой, ня біся, не прадам я цябе.
Цыганкі прапануюць гаспадарам паваражыць па руцэ ці на картах,прадказваюць ім шчаслівыя падзеі ў гэтым годзе.
Калядоўшчыкі прамаўляюць пажаданні гаспадарам:
- Будзь, Ваша, здаровы,
Як рыжык баровы.
Майце торбу грошай,
Жывіце ў раскошы,
Збожжа поўны клеці,
Павагу ў свеце,
Усяго даволі,
А бяды- ніколі!
- А ці добра мы табе ,пан гаспадар, зрабілі?
Мы жа ж твае нівачкі ўсе пазалацілі!
- Судзі,Божа, гэтыя святы праважаці
Ды і новых дачакаці! 
- А Каляда паехала далей
Ніводнага двара не мінаючы,
Са святам усіх вітаючы. 
Калядоўшчыкі выходзяць з хаты, пры гэтым
спяваюць песню: "Ой, дзе ж мы ходзім, дзе пахаджуем". 



	Ой, дзе ж мы ходзім
Ой, дзе ж мы ходзім, 
дзе пахаджуем.
Коліда, коліда, коліда, коліда.
Мы на гэты двор ды захаджуем.
На гэтым двары агні гарэлі.
Агні гарэлі, свечы палалі.
Свечы палалі, сталы стоялі.
За тымі сталамі судзьдзя сядзела. 
Судзьдзя сядзела суды судзіла.
Ой каго ж няма ды судом судзіць.
А няма, няма святога Іллі.
Дзе ж ты быў Ілля, дзе пахаджуваў?
На палі хадзіў, жыта парадзіў.
Па кашарах хадзіў, тавар парадзіў.
У полі ядро, у доме сцябло.
У доме сцябло, на кашара.
	На двары чорна хмара ўецца
На двары чорна хмара ўецца,
Пад вакном каляднік чаўпецца.
Клічце яго у хату,
Ён вам будзе спяваці Каляду.

Прыпеў: Ямін, ямін, ямін,
Ўзвесяліся дружана Хрыстовая.

А ў печы пірагі сядзелі,
Там мае вочанькі глядзелі.
Сюты-туды выглядаў,
Па адному выцягаў - наеўся!

Прыпеў

Як ў печы пірагоў не стала,
Палез я на гару па сала.
А я сала не дастаў,
З драбіною з гары ўпаў - забіўся!

	Учора зь вячора
Учора зь вячора зора засьвяціла.
Новы год новы, зора засьвяціла,
А Божая Маці Сына нарадзіла.
Новы год новы, Сына нарадзіла,
Сына нарадзіла ў пялёны спавіла,
Ў пялёны спавіла, анёлам сказала.
Анёлы сьвятыя калышыце Сына,
Новы год новы, калышыце Сына.
Калышыце Сына, 
пойце Яму песьні.
Новы год новы, да ўсё і сьвятыя.
Усе людзі рады, усе весяляцца,
Новы год новы, усе весяляцца.
На Божага Сына 
ўсё не наглядзяцца,
Новы год, новы, 
ўсё не наглядзяцца.
	Добры вечар
Добры вечар, шчодры вечар,
Усім людзям на увесь вечар.
А ці дома пані твая,
А я бачу яна дома.
Яна дома не гуляе,
Піражочкі рашчыняе.
А ці дома пан гаспадар,
А я бачу што ён дома,
Што ён дома не гуляе,
Чалядоньку даглядае,
На ім шуба-шубалёва,
Прычаплёна калітонька.
А ў калітцы ў той новай,
Усім гостям па златому,
Добры вечар, шчодры вечар.

	Учора з вячора
Учора з вячора, учора з вячора
Засвяціла зора, засвяціла зора.
Зора засвяціла - 2 разы
Свет узвесяліла
Свет узвесяліўся
Хрыстос нарадзіўся.
Хрыстова Раджэнне
Людзям на збаўленне
Людзі прыбягайце
Хрыста прывітайце
Здаровы бывайце
Нам каляду дайце
Здаровы святкуйце
Дайце, не шкадуйце.

Добры вечар
Добры вечар тому -(2 разы), 
Хто ў гэтаму дому - (2 разы).
Мы самі з сабою, 
з дзецьмі і з жаною,
Сталы засцілаем,
Каляды спраўляем.
А па гэтай мове будзьма
ўсе здаровы,
А па гэтай казцы жывіце ў ласцы.
	Ціхая ноч
Муз. Грубера, сл. Н. Арсенневай

Ціхая ноч, святая ноч!
Усё спіць, сніць даўно.
Толькі Маці Святая ўсцяж
Ціха ў яслях люляе дзіця - 
Спі, Сыночак малы, 
Люлі, люлі, спі.

А ўгары ўсё гарыць
Серабром зорных крыг,
Хор анёлаў пяе пастухом
Аб дзіцяці, што будзе Хрыстом,
Светлай песняй хвалы
Славяць Збаўцу зямлі.

Славяць Збаўцу зямлі.
У родны край завітай,
Людзям сум і тугу разгані,
Хай жа цешацца ў гэтыя дні,
У ціхую, святую ноч!
У ціхую, святую ноч!

	Го-го-го, каза, го-го-го, шэра!
Го-го-го, каза, го-го-го, шэра!
-Дзе рожкі дзела?
- На соль праела!
Лезь, каза, на печ, пакажы чапец,
Лезь, каза, на кут, пакажы хамут,
Лезь, каза, на пол, пакажы хахол!

Го-го-го, каза, го-го-го, шэра!
На печы авёс вялікі парос, 
На палу жыта нагамі збіта, 
Аў тым жыце перапёлачка
Вывела дзяцей - люба глядзеці!

Дзе каза ходзіць, там жыта родзіць,
Дзе каза нагой, там жыта капой,
Дзе каза хвастом, там жыта кустом.
Г-о-о!
	Саўка ды Грышка
Саўка ды Грышка ладзілі дуду
Павесяліцца з ёй на Каляду
Ду-ду-ду-ду, ду-ду-ду-ду - 2 разы
З ёй на Каляду
Як разышліся музыкі гу-гу,
Згінула гора, згінула туга
Туга-туга, туга-туга
Згінула туга.
Язэп Старэнькі свой узяўшы скрут, 
Кіем на дзверы паказаў ім тут
Ту-ту-ту-ту, ту-ту-ту-ту
Паказаў ім тут.
Вы сабе грайце сваё го-ца-ца, 
Толькі не страшце Езуса Хлапца
Го-ца-ца, го-ца-ца
Езуса-Хлапца.

	На нова лета
На нова лета радзі, Божа, жыта

Шчодры вячор, багаты вячор -
паўтараецца пасля кожнага радка.

Дай табе, Божа, пане-гаспадару,
Піва варыці, сынкоў жаніці,
Гарэлачку гнаці, дачок аддаваці,
Залезь на баляску,
ды дастань каўбаску, 
Стань на драбінку,
ды дастань сланінку, 
Кошычак маку да таго прысмаку.
	Хадзіла-блудзіла
Хадзіла-блудзіла семсот малайцоў,
Семсот малайцоў, 
сем гарных хлапцоў
Дый прыблудзілі к цёмнаму лясу,
К цёмнаму лясу, к новаму двару,
К новаму двару, к слаўнаму пану, 
пану Івану.
Ой, устань, ня спі, слаўненькі пане, 
Запалі свечкі ды бяры ў ручкі, 
Выйдзі паслухай, што ў небе гудзе,
Што ў небе гудзе - Прачыстая йдзе,
Прачыстая йдзе - жыта радзіці,
Жыта радзіці, статку пладзіці.

	Бегла старожа з чыстага поля
Бегла старожа з чыстага поля

Добры вечар! - 
паўтор пасля кожнага радка.

Як ўдарыла кап'ём у вароты
Малады Іванька ці спіш, ці ляжыш?
Не сплю, не ляжу, сам сабе сяджу,
Стружачкі стружу, кап'ё малюю.
Пакінь маляваць ды йдзі ваяваць - 
Ужо ж тваю дзевачку татары ўзялі!
Я ж тых татароў кап'ём пасяку,
Я ж тую дзевачку за сябе вазьму!
	 

	





Беларускія народныя гульні
Баяры
Хлопцы і дзяўчаты становяцца ў два шэрагі, бяруцца пад рукі. Спачатку наступае танок хлопцаў (баяроў"), потым дзяўчат (цароўнаў).
Хлопцы: 
Цароўна, добры вечар!
Дзяўчаты: 
Баяры, на здароўе!
Цароўна, пусці ў горад!
Баяры, нашто ў горад?
Цароўна, дзевак сватаць!
Баяры, дзеўкі малы.
Цароўна, перарослі!
Баяры, ручнічкоў не ткалі.
Цароўна, ужо ў трубочках!
Баяры, каторую?
Адзін з хлопцаў выходзіць уперад, кажа ў рыфму двухрадкоўе:
А мне тая спадабалась,
Што (прыгожа ўсміхалась).
Пасля гэтага хлопец выбірае сабе дзяўчыну з дзявочага танка, цалуе яе, бярэ за руку і вядзе ў свой танок. Гульня працягваецца пакуль ўсе дзяўчаты будуць забраныя ў хлапечы танок.

Цяцерка
Хлопцы і дзяўчаты становяцца ў дзве калоны, парамі бяруцца за рукі, падымаюць іх, утвараючы "вароты" паміж калонамі. Дзяўчына з першай пары ўцякае ад хлопца па ўнутранай сцежцы, а хлопец даганяе яе па знешняму колу. Калі хлопцу ўдаецца яе злавіць, то ён цалуе дзяўчыну, яна становіцца ў канец дзявочай калоны, а хлопец ідзе на сваё месца і цяпер ўжо ловіць сваю другую суседку. Калі ж дзяўчыне ўдаецца ўцячы, то яна вяртаецца на сваё месца і яе ўжо будзе даганяць другі хлопец, а той што не змог злавіць, становіцца ў канец хлапечай калоны. Пры гэтым усе спяваюць песню:
Я цяцерку пасу
Ды ух, я! (паўтараецца пасля кожнага радка)
На зялёным лугу
А цяцерка пад мост
Я цяцерку за хвост.
Было ў бацькі тры сыны
Ды ўсе яны Васілі
Адзін коней пасець
Другі лапці пляцець
Трэці сядзіць на камені
Дзержыць дуду на рамені.
Ах ты, дудка мая,
Весялушка мая,
Весяліла ты мяне
На чужой старане.
Як ударыла дуда
Па ўсім струнам і басам
Разняслося па лясам, 
Па зялёным дубравам.

Явар
Два чалавекі бяруцца за рукі, падымаюць іх над галавой, утвараючы "мост". Астатнія ўдзельнікі ўтвараюць карагод, прабягаючы пад гэтым мастом. Калі песня заканчваецца, тыя, што рабілі "мост", ловяць бягучых з карагода, а тыя імкнуцца выслізнуць. Злоўленыя таксама становяцца "мостам" і становяцца побач. Перамагае той, каму ўдаецца найдаўжэй ўцячы ад "моста". Пры гэтым усе спяваюць песню:
Явар, яваровы людзі,
Што вы тут рабілі,
Мы рабілі моста
На пана староста,
Сцежачкамі застаўлялі, 
Аднаго нам пакідалі,
Першая пуста,
Друга распуста,
Перша малявана,
Друга затрымана.

